‏יום חמישי י' בטבת התשע"ה
1 בינואר 2015

**הקדמה לפרק חלק

שלוש כתות ביחס למאמרי חז"ל:**

​הרמב״ם- הקדמה לפרק חלק במסכת סנהדרין.
הרמב״ם והקדמתו מתמודד עם היחס לאגדות חז״ל והוא מחלק את התייחסויות האנשים לשלוש קבוצות ובלשונו שלוש כתות.

הכת הראשונה- הם האנשים שבטוחים שכל דברי חז״ל פשוטם כמשמעם ואפילו סיפורים שנראים דמיוניים לחלוטין הם בעיני אותם אנשים תיאור ריאלי של המציאות. לכאורה אנשים אלו מכבדים מאוד את חז״ל עד שהם מקבלים את כל מאמריהם מילה במילה אך באמת הם משפילים את חז״ל מכיוון שכל מי ששומע את הסיפורים האלה מזלזל בחכמים וחושב שהם חסרי בינה.

הכת השנייה- הם אנשים שמבינים את דברי חז״ל כפשוטם כמו בני הכת הראשונה אך מכיוון שהם מבינים שלא ייתכן שהדברים אירעו כפי שהם מתוארים הם מניחים שחכמים היו טיפשים וחסרי דעת וחסרי ידע בטבע העולם. רבים מאנשי כת זו הם מלומדים, רופאים או אסטרולוגים ופילוסופים והסיבה שהם מזלזלים בדברי החכמים נובעת מחוסר הבנתם את כוונת חז״ל. בסופו של דבר הם גרועים יותר מבני הקבוצה הראשונה. שתי הכתות מהוות רוב גדול מהבריות של תקופת הרמב״ם.

הכת השלישית- הם כל כך מעטים שלא ראוי לקרוא להם כת אך הם מבינים שדברי חכמים שנראים כדברי בדייה אינם אלא משלים וחידות. זוהי דרכם של חכמים לעטוף רעיונות נשגבים ולהסתיר אותם בפרטי סיפורים וכך רק מי שראוי יוכל לחשוף את האמת מתחת לעטיפה ולהבין את הדברים. חז״ל ביארו קטעים מסויימים מהתנ״ך כדברי משל וגם הם עצמם השתמשו בשיטה זו כדי להביע רעיונות עמוקים.

הרמב״ם מציע למי ששייך לשתי הכתות הראשונות לעזוב את הספר כי אין טעם שהוא יעיין בו כמו אדם שרגיל לאכול מאכלים רעים וכבדים כשנותנים לו לאכול אוכל בריא וקל הוא שונא אותו. וכל מי שהוא מהכת השלישית יוכל להיעזר בדברי הרמב״ם ואז יבין שכדי לפרש את דברי חז״ל צריך להתאמץ הרבה ולעיין בהם היטב עד שיירד לסוף דעתם ולכוונתם האמיתי.

**תודה למאי ורט וגל יוסף (תשע"ה)**